มหาวิทยาลัยขอนแก่น เตรียมความพร้อม อำนวยความสะดวกประชาชนที่เดินทางเข้าพิธีพระราชทานเพลิงครูใหญ่พระเทพวิทยาคม หรือ "หลวงพ่อคูณ ปริสุทโธ" ในวันนี้
มหาวิทยาลัยขอนแก่น เตรียมความพร้อม อำนวยความสะดวกประชาชนที่เดินทางเข้าพิธีพระราชทานเพลิงครูใหญ่พระเทพวิทยาคม หรือ "หลวงพ่อคูณ ปริสุทโธ" ในวันนี้รศ.กิตติชัย ไตรรัตนศิริชัย อธิการบดีมหาวิทยาลัยขอนแก่น เปิดเผย ความพร้อมในการจัดพิธีพระราชทานเพลิงครูใหญ่และครูใหญ่พระเทพวิทยาคม หรือ "หลวงพ่อคูณ ปริสุทโธ" ในวันนี้ 29 มกราคม 2562 ที่เชื่อว่าพุทธศาสนิกชนจำนวนมากจากทั่วประเทศเข้าร่วมพิธี โดยพิธีจะแบ่งเป็น 2 ช่วง คือช่วงเช้าจะเป็นพิธีสวดพระพุทธมนต์และพิธีกรรมทางศาสนาต่างๆ ที่ศูนย์ประชุมอเนกประสงค์กาญจนาภิเษก ขณะที่ช่วงบ่ายจะมีพิธีเคลื่อนสรีระสังขารหลวงพ่อคูณ จากศูนย์ประชุมอเนกประสงค์กาญจนาภิเษกมหาวิทยาลัยขอนแก่น ไปที่พุทธมณฑลอีสาน เมรุชั่วคราว วัดหนองแวงพระอารามหลวง ซึ่งมีการจัดระเบียบ ไม่ให้รถต่างๆ เข้าไปยังบริเวณพุทธมณฑลอีสาน จะให้มีเพียงประชาชนและรถที่จัดไว้บริการไว้เท่านั้น โดยประชาชนที่เดินทางมาจากทิศทางต่างๆ สามารถจอดรถในที่จอดรถชั่วคราว เช่น ที่มหาวิทยาลัยขอนแก่น สามารถจอดรถได้กว่า 17,000 คัน ศูนย์ฝึกตำรวจของสำนักงานตำรวจแห่งชาติจอดได้หลายร้อยคัน รวมถึงพื้นที่จอดของเอกชนและพื้นที่ของประชาชน โดยทุกจุดจะมีป้ายบอกให้เห็นอย่างชัดเจน สำหรับประชาชน ที่อาจจะไม่ได้อยู่ในจุดที่มองเห็นพิธีในช่วงสำคัญ อธิการบดีมหาวิทยาลัยขอนแก่น เปิดเผยว่า ได้จัดเตรียมการถ่ายทอดพิธีผ่านจอ LED ขนาดใหญ่ ที่มีอยู่รอบบริเวณพุทธมณฑลอีสานให้ประชาชนได้เห็นบรรยากาศอย่างทั่วถึงนอกจากนี้ยังมีจิตอาสา คอยอำนวยความสะดวกให้กับประชาชนทั่วบริเวณงาน รวมถึงการจัดเตรียมอาหารและน้ำดื่ม รวมถึงแพทย์ประจำอยู่ที่บริเวณพุทธมณฑลอีสาน ทั้งนี้ขอให้ประชาชน เตรียมความพร้อมในส่วนของตัวเอง เช่น ร่มกันแดดหรือยาสำหรับผู้ที่มีโรคประจำตัว